Titokzatos döntéshozók bólintanak rá az anyagok terveire vagy kaszálják el azokat az állami médiánál – állítja a brüsszeli Politico a belső levelezésre hivatkozva.

Több üzenetet is megszerzett a Politico a magyar állami média belső levelezéséből. Ezek alapján a portál azt állítja:

a közmédia dolgozóinak engedélyt kell kérniük, ha az uniós politikáról terveznek összeállítani anyagot,

szintén engedélyhez kötött az, hogy Greta Thunbergről szót ejtsenek,

az Amnesty International és a Human Rights Watch pedig tiltólistára került.

A Politico névtelenül nyilatkozó dolgozókra hivatkozva azt írja, az állami média munkatársai maguk sem tudják, hogy ki bólint rá végül az anyagokra. Az egyik nyilatkozó azt mondta, ő csak a saját szerkesztőjétől hallotta azt a megfogalmazást, hogy az anyaga „elesett a harcban”.

A portál megkérdezte az MTVA-t és a Duna Médiaszolgáltatót is a vádakról. Egyik cégtől sem kapott választ.